text: Det har været en god sæson for Fårup Sommerland. Alligevel skifter de ud i ledelsen, så den administrerende direktør nu hedder Per Dam Jensen. Direktør og indehaver Søren Kragelund fortsætter både i parken og bestyrelsen, mens hans medindehaver Henrik Schnack træder ud af direktionen i Fårup Sommerland og fremover vil være direktør i moderselskabet M. Kragelund Holding. - Det er en drømmestilling for mig - intet mindre. Fårup er en virksomhed i udvikling og med et fantastisk brand, der er kendetegnet ved gode oplevelser, glade gæster og et engageret, dygtigt personale. Jeg glæder mig rigtig meget til at komme i gang og være med til at skabe den fremtidige udvikling, siger Per Dam Jensen i en pressemeddelse. Per Dam Jensen har en fortid som sæsonarbejder og personalechef i Fårup Sommerland. Han er uddannet cand.merc.
summary: Den administrerende direktør i Fårup Sommerland hedder Per Dam Jensen efter årsskiftet.